Historia e Ebolës
Shkencëtari që kontribuoi në identifikimin e Ebolës në 1976, optimist për luftën ndaj epidemisë aktuale
Virusi i Ebolës u identifikua në vitet 1970 në një fshat të vogël të Republikës Demokratike të Kongos, ku një ekip i palodhur studiuesish donin të mësonin më shumë për të. Mes tyre ishte edhe amerikani David Heymann, sot profesor i Epidemiologjisë në Shkollën për Higjienë dhe Mjekësi Tropikale në Londër. Korrespondenti i Zërit të Amerikës, Henry Ridgwell foli me profesorin për karrierën e tij dhe i kërkoi mendim për epideminë e fundit të Ebolës në Afrikën Perëndimore. David Heymann ishte dëshmitar i rrezikut të Ebolës që kur ajo u shfaq në pyjet tropikale të Republikës Demokratike të Kongos, atëherë e quajtur Zaire, në vitin 1976. Kur arriti në fshatin Yambuku --- qendra e epidemisë -- Heymann dhe ekipi i tij nuk kishin shumë informacion për Ebolën. Ata i vunë emrin e lumit aty pranë. Që atëherë, shkencëtarët kanë zbuluar se një lloj lakuriqi nate është bartësi i virusit dhe ia transmeton primatëve, përfshirë njerëzit. Profesor Heymann drejtoi përgjigjen globale ndaj virusit SARS në vitin 2003 në Kinë. Sëmundja shkaktoi vdekjen e mbi 700 vetëve, por u vu nën kontroll. Por profesor Heymann thotë se në epideminë aktuale të Ebolës thirrjet e para për ndihmë u injoruan. Ka të dhëna se fushatat e ndërgjegjësimin për Ebolën në Afrikën Perëndimore po kontribuojnë për të frenuar përhapjen e virusit. Barna të reja po zhvillohen me shpejtësi. Profesor Heymann thotë se duhet t’i jepet prioritet edhe një fushe tjetër kërkimesh. Organizata Botërore e Shëndetësisë thotë se afro 6 mijë vetë kanë vdekur nga Ebola në Afrikën Perëndimore që kur shpërtheu epidemia. Profesor Heymann është optimist se përhapja e virusit do të ndalet deri në fillim të vitit 2015.